**COMUNICAT DE PRESĂ**

București, 07 noiembrie 2019

Ref: **Preluarea mandatului de ministru al Mediului, Apelor și Pădurilor de către Costel ALEXE**

Astăzi, 07 noiembrie 2019, Ministerul Mediului Apelor și Pădurilor a găzduit **evenimentul de preluare a mandatului de ministru al Mediului, Apelor și Pădurilor de către Costel ALEXE, în prezența prim–ministrului României, Ludovic ORBAN și a viceprim-ministrului Raluca TURCAN.**

**Ministrul Mediului, Apelor și Pădurilor, Costel ALEXE, a deschis conferința de presă cu o prezentare la zi a situației existente la nivelul ministerului. Acesta a insistat pe necesitatea adoptării unor măsuri urgente pentru reducerea poluării aerului în marile orașe, precum și pe modificarea legislației privind ariile naturale protejate, în scopul asigurării unei mai eficiente administrări a acestora.**

**În ceea ce privește domeniul pădurilor, ministrul Alexe a vorbit despre nevoia dezvoltării sistemelor de monitorizare a trasabilității lemnului, pentru stoparea tăierilor ilegale din pădurile României.**

**Ministrul Alexe a precizat că în sistemul de management al deșeurilor există probleme grave, care trebuie remediate urgent, pentru a respecta standardele europene în domeniu.**

**Referitor la comasarea celor două ministere, acesta a precizat “avem șansa să regândim structura și rolul fiecărui departament în atingerea obiectivelor din programul de guvernare. Lucrăm la un calendar clar, cu etape și obiective pe termen scurt și mediu, pe care îl vom prezenta public.”**

**Ministrul s-a arătat deschis spre o colaborare atât cu sectorul privat, cât și cu societatea civilă, în procesul de luare a deciziilor, apreciind că transparența trebuie să fie cuvântul de ordine.**

**În ceea ce privește programele Administrației Fondului pentru Mediu, ministrul Costel Alexe a apreciat că trebuie făcută o evaluare a randamentului fiecărui program de finanțare. Vor fi continuate programele eficiente, vor fi îmbunătățite cele care nu dau randament și vor fi gândite programe de finanțare noi.**

**“Chiar ieri s-a reușit deblocarea programului Casa Verde Fotovoltaice, un program foarte așteptat de public și care era blocat de peste două luni. Atât de mare a fost așteptarea încât astăzi vă anunț, în premieră, că toate sumele au fost epuizate, mai puțin în regiunea București-Ilfov, unde încă a mai rămas un rest din buget. Acum prioritatea noastră este evaluarea cât mai rapidă a dosarelor depuse, astfel încât lucrările de instalare pentru cele 25.000 de sisteme finanțate să demareze cât mai curând” a declarat ministrul Mediului, Apelor și Pădurilor.**

**Viceprim-ministrul României, Raluca TURCAN a prezentat câteva recomandări pentru ministrul Costel Alexe. Acestea au vizat mai multe domenii de protecție a mediului, respectiv stoparea tăierilor ilegale de păduri, operaționalizarea SUMAL, actualizarea legislației din domeniul gestionării deșeurilor, măsuri pentru combaterea efectelor schimbărilor climatice și îmbunătățirea calității aerului.**

**„Pe lângă acțiuni de prevenție și stopare a tăierilor ilegale, românii așteaptă de la dumneavoastră să demarați un amplu program de împădurire, în special în zonele afectate de tăierile masive. Prin creșterea fondului forestier național, vom respira cu toții un aer mai curat și vom contribui la combaterea schimbărilor climatice. Aveți, totodată, de actualizat rapid legislația din domeniul deșeurilor, astfel încât colectarea separată și reciclarea să funcționeze cu adevărat în România, iar tranziția către o economie circulară să devină un obiectiv realizabil” a declarat viceprim-ministrul Raluca TURCAN.**

**Prim-ministrul Ludovic ORBAN a dat asigurări că “problematica mediului reprezintă o prioritate a guvernului” și că este nevoie de planuri de acțiune și de programe pe termen mediu și lung pentru alinierea la standardele europene în domeniul protecției mediului.**

DIRECȚIA DE COMUNICARE